Številka: 900 – 252/2012 – 2

Datum: 09. 01. 2013

**Z A P I S N I K**

**17. seje Sveta Četrtne skupnosti Moste** Mestne občine Ljubljana (v nadaljevanju: MOL) 8. rednega letnega srečanja z vodstvom TE-TOL, seja s srečanjem je bila v sredo, dne 09. 01. 2013 ob 17.00 uri v sejni sobi TE – TOL, Toplarniška 19, Ljubljana.

**NAVZOČI ČLANI SVETA**: dr. Branka Berce Bratko, Igor Bole (tudi za TE-TOL), Manica Borenović, Stanislava Marija Ferenčak Marin, Mira Ključanin, Jakob Lojk, Stanislav Markoja, Jure Matoh, Miha Mohorko, Radmila Šešić, Andrej Torkar, Jožica Virant, Mitja Zaplatil.

**OPRAVIČILI:** Breda Pšag.

**OSTALI NAVZOČI**: Vili Gutnik (Civ. inic. Studenec), Doris Kukovičič, Irena Debeljak, Samo Lozej (prišel med 2. točko) – vsi vodstvo TE-TOL; Barbara Šivec in Vera Sinčič, obe Služba za lokalno samoupravo MU MOL.

Sejo in srečanje je vodila ga. Stanislava Marija Ferenčak Marin, predsednica Sveta ČS Moste, posebej je pozdravila in predstavila g. Gutmana, predstavnika civilne iniciative Studenec, predstavniki TE-TOL pa so vsem navzočim izrekli dobrodošlico (in opravičili krajšo zamudo g. Lozeja). Predsednica je ugotovila, da je zagotovljena sklepčnost Sveta ČS Moste (od 17 članov navzočih 13), zato je predlagala naslednji

**dnevni red:**

1. Seznanitev z delom in novostmi v ČS Moste v 2012. letu, predvidevanje za 2013. leto.
2. Pregled delovanja preteklega leta in predstavitev aktivnosti na razvojnih projektih
3. Pogovor in razprava o obeh točkah.

Navzočih je bilo 13 članov Sveta ČS Moste, opredeljenih je bilo 13 članov, za predlagani dnevni red je glasovalo 13 članov. Predsednica je ugotovila, da je bil

**DNEVNI RED 17 SEJE SVETA ČS MOSTE IN 8. REDNEGA LETNEGA SREČANJA S TE-TOL SPREJET.**

Pri 2. točki je nato za TE-TOL vodil srečanje g. Samo Lozej, v.d. direktor TE-TOL.

**Ad 1**

**Seznanitev z delom in novostmi v ČS Moste v 2012. letu, predvidevanje za 2013. leto**

Poleg vabil za današnjo sejo so vsi vabljeni prejeli poročilo o novostih, ki zajema čas od novembra 2011 do novembra 2012. V poročilu so poudarjeni trije načrti, ki smo jih izvedli:

Izvedli smo skupni seji s TE-TOL in DSO, čistilno akcijo, kjer smo ponovno menjali vrečo smeti za rožico - “Cekinčke”, uspela je postavitev I. faze fitnesa na prostem na Kodeljevem. Večje prireditve pa so bile: Moščanski dan sosedov, Rekreativni dnevi v septembru in v tem sklopu uradna otvoritev fitnesa na prostem na Novih Fužinah ter seveda Velikanček s Pravljično tržnico za otroke, z dedkom Mrazom, ki je obdaril (tudi s pomočjo donacije TE-TOL) cca 650 otrok in ki je bil letos zaradi čudovitega panoja z zimskim motivom v ozadju in prenosnih reflektorjev (zopet prispevek TE-TOL), še na višjem izvedbenem nivoju. V križišču Zaloške in Chengdujske je bilo konec leta pod trgovino Hofer odprto prvo P+R parkirišče (za 180 vozil) v naši ČS. Pričakujemo, da se promet skozi center Moste zaradi te pridobitve zmanjšal.

Povedala je, da okvirje za delovanje v 2013 že postavljamo in jih bomo obravnavali v sklopu “izvedbenega finančnega načrta” na prvi naslednji redni seji na sedežu ČS. Za prireditve, pri katerih je glavni nosilec ČSM (osrednja čistilna akcija, Moščanski dan sosedov, Rekreativni dnevi v septembru, Velikanček), bo predlagano, da ostanejo nespremenjene. V februarju predvidevamo problemsko sejo o oživitvi Centra Most, v dvorano na Proletarsko bomo povabili predstavnike MOL-a, pričakujemo pa tudi dober odziv zainteresirane javnosti. Mala dela – fitnes na prostem v 2013 bomo nadaljevali na Kodeljevem. Ko bodo postavljene še zadnje naprave, bomo tako kot lani na Fužinah pripravili otvoritev s prikazom pravilne uporabe naprav in še kakšnim presenečenjem za udeležence otvoritve.

**AD 2**

**Pregled delovanja preteklega leta in predstavitev aktivnosti na razvojnih projektih**

V imenu TE-TOL je g. Samo Lozej predstavil nekaj pomembnih strateških projektov, ki še vedno niso realizirani, so pa zaradi okoljskih zahtev in dotrajanosti opreme nujni: postavitev plinsko-parne enote, prigradnja čistilne naprave na bloku 3. Še vedno razmišljajo o ponudbi daljinskega hlajenja, prav tako pa morajo razmišljati tudi o morebitni gradnji objekta za toplotno obdelavo odpadkov, katerega lokacija pa še ni dokončno potrjena, in za katerega še prav tako ni zagotovljenih finančnih sredstev. Odločitev o tem je v rokah države, saj gre v tem primeru za umeščenje objektov in naprav  v prostor, ki so državnega pomena in so potrebni  za izvajanje  obvezne državne javne gospodarske službe.

**AD/3**

**Pogovor in razprava o obeh točkah**

G. Lozej je odgovarjal tudi na vprašanja med razpravo, predvsem o kakovosti zraka, novih okoljskih direktivah in možnosti postavitve objekta za energetsko izrabo odpadkov v Ljubljani, ki je v pristojnosti države, v kateri so sodelovali nekateri člani Sveta ČSM in g. Gutnik, predstavnik Civilne iniciative iz Studenca. Poudaril je tudi, da družba TE-TOL zaradi prenizkih prihodkov (visoko proizvodna cena električne energije na eni strani in prenizka prodajna cene električne in toplotne energiji na drugi) ne ustvarja potrebnih prostih denarnih sredstev, s katerimi bi lahko lažje zagotovili nujen razvojni program, predvsem delno zamenjavo premoga z zemeljskim plinom in prigraditev čistilne naprave na premogovnem bloku 3, kjer uporabljajo tudi lesno biomaso. Ob tem izpostavil primerjava cen daljinskega ogrevanja v Sloveniji – primerjava ljubljanskega daljinskega sistema z drugimi ponudniki daljinske toplote v Sloveniji - iz katere je bilo razvidno, da imamo v Mestni občini Ljubljana daleč najnižjo (celo podcenjeno) ceno ogrevanja. Kot je pojasnil g. Lozej, si družba TE-TOL prizadeva za ustrezen dvig cene ogrevanja, a poudaril, da je tudi to v rokah države in da v tej kurilni sezoni do sprememb še ne bo prišlo.

Seja je bila zaključena ob 19.00 uri.

Zapisala:

Vera Sinčič

koordinatorka VI

Stanislava Marija FERENČAK MARIN

predsednica Sveta Četrtne skupnosti Moste

Mestne občine Ljubljana